ΓΡΑΠΤΗ ΕΡΩΤΗΣΗ E-3480/02

υποβολή: Francesco Fiori (PPE-DE)και Paolo Bartolozzi (PPE-DE) προς την Επιτροπή

(6 Δεκεμβρίου 2002)

Θέμα: Ελαιόλαδο

Στις 13 Ιουνίου 2002 εγκρίθηκε ο Κανονισμός (ΕΚ) αριθ. 1019/2002(1) της Επιτροπής σχετικά με τις προδιαγραφές εμπορίας του ελαιολάδου, ο οποίος ετέθη σε ισχύ την 1η Νοεμβρίου 2002. Ο κανονισμός αυτός προβλέπει την πώληση δοχείων με λάδι χωρητικότητας έως 5 λίτρα εφοδιασμένα με σύστημα ανοίγματος που καταστρέφεται μετά την πρώτη χρήση του και περιλαμβάνουν ετικέτα. Με τον κανονισμό (ΕΚ) αριθ. 1964/2002(2) η ημερομηνία εφαρμογής των διατάξεων παρατάθηκε έως την 1η Νοεμβρίου 2003.

Το σύστημα των πωλήσεων απ' ευθείας στην αγροτική εκμετάλλευση αφορά περίπου 300 000 παραγωγούς στην Ιταλία και περίπου 200 000 τόνους ελαιόλαδου, ποσότητα σχεδόν εξ ολοκλήρου από εξαιρετικό παρθένο ελαιόλαδο. Οι άμεσες πωλήσεις αποτελούν συνέχεια μίας πολιτισμικής παραδόσεως που συνδυάζει την αγορά στην πηγή με την γνωριμία ή ανακάλυψη μικρών κέντρων και, ως εκ τούτου, αγροτικών τοπίων, εδαφών και αναμνήσεων τηςπαίθρου πολύ σημαντικών στα συλλογικά βιώματα της Ιταλικής κοινωνίας.

Αυτή η πρακτική αντιπροσωπεύεται σε μεγάλο βαθμό με τη χρήση δοχείων χωρητικότητας ανώτερης των πέντε λίτρων· προς τούτο, καλείται η Επιτροπή να αναφέρει κατά πόσο κρίνει σκόπιμη την πρόβλεψη της προσαρμογής των δοχείων αυτών σύμφωνα με τα όσα ορίζει ο ίδιος κανονισμός στο άρθρο 2, παράγραφος 2 για τα έλαια που προορίζονται για την κατανάλωση σε εστιατόρια, νοσοκομεία, καντίνες ή άλλες παρόμοιες συλλογικές εστιάσεις. Πράγματι, στην παράγραφο αυτή ζητείται από κράτη μέλη να ορίσουν μία μέγιστη χωρητικότητα των συσκευασιών ανώτερη των πέντε λίτρων.

(1) ΕΕ L 155 της 14.6.2002, σελ. 27.

(2) ΕΕ L 300 της 5.11.2002, σελ. 3.

Απάντηση του κ. Fischler εξ ονόματος της Επιτροπής

(9 Ιανουαρίου 2003)

Ο κανονισμός (ΕΚ) αριθ. 1019/2002 της Επιτροπής της 13ης Ιουνίου 2002 για τις προδιαγραφές εμπορίας του ελαιολάδου(1) ανταποκρίνεται στις συστάσεις που είχε διατυπώσει το Συμβούλιο κατά την εξέταση της έκθεσης της Επιτροπής με αντικείμενο τη στρατηγική ποιότητας για το ελαιόλαδο.

Ο κανονισμός αυτός τροποποιήθηκε με τον κανονισμό (ΕΚ) αριθ.1964/2002 της Επιτροπής της 4ης Νοεμβρίου 2002(2) για να προσαρμόσει καλύτερα τις ημερομηνίες εφαρμογής των κανονιστικών διατάξεων στις απαιτήσεις των οικονομικών φορέων (παραγωγών και επιχειρήσεων εμφιάλωσης). Για το σκοπό αυτό, η τροποποίηση της παραγράφου 2 του άρθρου 12 προβλέπει ότι ο κανονισμός εφαρμόζεται από την 1η Νοεμβρίου 2002, εκτός από τις διατάξεις των άρθρων 2, 3, 5 και 6 που εφαρμόζονται από την 1η Νοεμβρίου 2003. Με τον τρόπο αυτό, η προθεσμία για την εφαρμογή τηςποχρέωσης να συσκευάζονται τα έλαια σε δοχεία χωρητικότητας μικρότερης των 5 λίτρων, τα οποία έχουν σημανθεί σύμφωνα με τον κανονισμό, παρατάθηκε μέχρι την 1η Νοεμβρίου 2003. Εξάλλου, τα έλαια τα οποία έχουν διατεθεί στο εμπόριο πριν από την 1η Νοεμβρίου 2003 μπορούν να πωληθούν μέχρι τη λήξη της προθεσμίας κατανάλωσής τους.

Το άρθρο 2 του κανονισμού (ΕΚ) αριθ. 1019/2002 δεν απαγορεύει τις άμεσες πωλήσεις, αλλά, για να εγγυηθεί την ποιότητα των ελαίων και να παρεμποδίσει τις καταχρήσεις με νοθευμένα μείγματα, καθώς και για να διασφαλίσει τους όρουςγιεινής των ελαίων που διατίθενται για κατανάλωση, όλες οι πωλήσεις πρέπει να πραγματοποιούνται σε συσκευασίες χωρητικότητας μικρότερης από 5 λίτρα και τα δοχεία αυτά πρέπει να είναι εφοδιασμένα με κατάλληλο σύστημα κλεισίματος και να έχουν σημανθεί σύμφωνα με τον κανονισμό.

Όσον αφορά τη χωρητικότητα των συσκευασιών, η μόνη εξαίρεση που προβλέπεται αφορά τα έλαια που προορίζονται για κατανάλωση στα εστιατόρια, νοσοκομεία, καντίνες ή άλλες παρόμοιες συλλογικές εστιάσεις. Αν το επιτρέπει το κράτος μέλος, τα έλαια μπορούν να πωλούνται σε συσκευασίες άνω των 5 λίτρων, ερμητικά κλεισμένες. Δεν προβλέπεται καμία εξαίρεση για τις απευθείας πωλήσεις από τους παραγωγούς στους καταναλωτές στις εκμεταλλεύσεις τους.

Η Επιτροπή είναι πεπεισμένη ότι πρέπει να προστατέψει μέχρι το επίπεδο του καταναλωτή την ποιότητα του ελαιολάδου που παρέχεται από τον παραγωγό.

(1) ΕΕ L 155 της 14.6.2002.

(2) Κανονισμός (ΕΚ)αριθ. 1964/2002 της Επιτροπής, της 4ης Νοεμβρίου 2002, για την τροποποίηση του κανονισμού (ΕΚ) αριθ. 1019/2002 για τις προδιαγραφές εμπορίας του ελαιολάδου, ΕΕ L 300 της 5.11.2002.